  Виталий Пронин Шаерамы ог 20 сюрс гектар гыроно бусыос арлы быдэ аналмылӥзы. Туэ  нырысьсэ бусыосты паськытатыны пӧрмиз. А. Прохоров: гурт удысын кӧня ке арлы азьпала учконо.Музъемзэ воксё нокин ӧз кулэсты, шуыны уг луы. Шаерамы лябӟем хозяйствоос вань ик. Кылсярысь, али туж секыт югдур Сьӧлталась 2 хозяйствоосын, тани-тани куашкалозы. Мукет ёросъёсын гыроно-кизёно музъем йылӥз. Та ласянь тужгес шумприч тыршизы Вавож, Воткинск, Глазов, Кизнер, Кияса но Шаркан палъёсын. Таослэн уго ныр улазы буш музъемъёс но вал. Озьы жуг-жаген шобырскем 1 сюрс гектарлэсь трос бусыос туэ киземын вал. Зэм, та капчиен ӧз сётӥськы. Гужем гуртоослэсь чиданзэс эскериз.- Бусы ужъёсты туж секытэн мытӥмы, - маде гурт удысъя но сиён-юонъя министр Александр Прохоров.  - Кылем арын дугдылытэк зор кисьтӥз. Озьы тол улэ ӝынызэ гинэ бусыосты гырыны быгатӥмы. Кылемез лымы улын уката зол пуксиз. Соосты гырон понна  хозяйствоос кык поллы уногес кужым но топливо быдтӥзы. Хозяйствоос тулыс ик басьтыны быгатӥзы 1,5 миллиард манетлэсь трос субсидия - улытозям таӵеез нырысьсэ. Азьло юрттэт сётон сӥзьылозь но кыстӥське вал. Коньдон вуэмен, вань ёросъёс кизён ужъёссэс дыраз йылпумъязы.Но шуг-секытъёс таин ӧз быре. Гужем 2 но ӝыны толэзь ӵоже муын мускытэз нормалэсь ичи вал, 9 ёросын мускытэз июнь толэзе ик воксё тќлӟемын вал. Таин валче одӥг аръем турынъёс куасьмизы. Уноез хозяйствоос шуге-леке вуизы. Пудо сиён дасямлэсь азьвыл ӵапак сое турнаса пудолы сюдо уго. Со сяна, ӧз ӝужалэ, шуыны луоз, трос аръем турынъёс. Турналом, отӥяз вылез ӝужалоз, урожай люкалом шуыса, малпаллязы уноез. Нордос котьку уногес урожай сётылӥз уго. Но турнам бере ваньмыз сямен турын выжыеныз валче шунды шорын ӝуаз. Ярано коть, 1,5 сюрс тонна кидыс люканы пӧрмытӥм. Азьло ог 750 сюрс тонна дасяллямы. Та тырмоз бырем турын бусыосты выльысь кизьыны.Шаерамы быгатӥзы котькуд пудо йырлы 23,2 центнер сиён дасяны. Али утялто на кукурузаез. Лыдпус кӧня ке йылоз на. Но толэз потыны узгес тырмы. Александр Прохоров верамъя, кылем арын дасям сиён пӧлысь котькуд йырлы шорлыдын 3 центнер кылемын на. Зэм, куд-ог ёросъёсын запасъёс сиемын ни кемалась. Но чигиськонэз ӧвӧл: югдур 2010-тӥ кӧс арын кадь секыт ӧвӧл. Соку котькуд йырлы 10-14 центнер сяна ӧз люкаськы.- Пудо сиёнэн шуг-секытъёс кылдэмын ке но, йӧл кысконэз йылтыны пӧрмытӥськом, - шуэ А. Прохоров. - Туннэ, миым арын сярысь, 20 сюрс 100 тонналы уногес йӧл кыскимы ни. 2015-тӥ арын, 2014-тӥен ӵошатоно ке, лыдпус 26 сюрс тонналы уногес вал. Азьланяз вормонъёс луыны кулэ. Матысь 4 ар ӵоже чакламын ӟеч выжыысь 38 сюрс скал басьтыны. Таосты интыян понна 120-140 ферма ӝутыны. Уз вунэ кунян гидъёс но. 64 объект лэсьтӥське ни. Озьы выльдӥськон понна 100 миллиард манет кулэ.Берло дыре гуртоос бадӟым саклык висъяны ӧдъязы ю-няньлы. Та но уго пудо  сюдыны туж кулэ. Туэ нырысьсэ хозяйствоос 1-тӥ сентябрьлы утялтонэз йылпумъязы. Александр Прохоров верамъя, Россиысь куд-ог улосвылъёсын уборка али но мынэ. Шаерамы 590 сюрс тонна ю тысь люкаськиз, миым та лыдпус 610 сюрс тонна вал. Но кылем арен ӵошатоно ке, тысь туэ трослы ӟечгес. Кылем арын зоръёсын сэрен со туж кот вал. Сое тысь куасьтон но шертон комплексъёс пыр 3 пол поттоно луиз. Таин сэрен кидыс урод вал. Туэ тулыслы кельтэм кидыс пӧлысь 69 процентэз ӟеч, кылем арын сярысь, та 12 процентлы уногес.Гурт удысын, кӧня ке арлы азьпала учкыса, ужано. Соин ик тол улэ 80 сюрс гектар юос киземын ни, кылем арын 2 поллы ичигес вал. Бадӟым саклык висъяно ӟеглы - со котьку урожай сётэ. 250 сюрс гектар тол улэ гыремын ни. Куазь сётӥз ке, чакламын лыдпусэз 300-озь вуттыны.Туэ секытгес югдур картошкаен. Гектарысьтыз 133,5 центнер гинэ люкаськиз, кылем арынлэсь та 1,6 поллы ичигес. Гордкушман 34 тонна бичамын - миым сярысь, 1 тонналы уногес. Бусыосын туннэ октэмез возьмало на кешыр, кубиста.Елена Сараматова Туспуктэм: udmurt.media   